**AJÁNLÁS A TANÍTÁSI GYAKORLATOK ÓRAELEMZÉSEIHEZ**

A szempontsor célja a hallgatók tanítói tudatosságának erősítése, az elmélet és a gyakorlat kölcsönös kapcsolatának folyamatos biztosítása, a gyakorlati képzés eredményességének elősegítése.

Ez az összeállítás a tanítási órák elemzésére összpontosít, nem terjed ki a tanító munkájának egészére. Az elemzések az órai munkát a tervezettel összevetve az elméleti ismeretek alkalmazását állítják a tanítói tudatosság szolgálatába.

Az óraelemzések a nevelési-oktatási céloknak a tanítási óra folyamataival való összekapcsolását, az óra történéseinek meghatározott módon választott, csoportosított, értelmező, értékelő számbavételét tartalmazzák.

Az elemzőnek mindig szem előtt kell tartania, hogy a tanítói munka feltételei, körülményei befolyásolják egy-egy óra eredményességét. Bármely szempontsor ezért csak ajánlás lehet, amit alkotó módon kell alkalmazni az adott helyzetben, hogy az elemzés valóban hasznos lehessen.

A tartalmas elemzések fejlesztik a pedagógiai, pszichológiai, tantárgy-pedagógiai ismereteket alkotó módon alkalmazó, tudatos tanítói munkát, így hallgatóink az elemző órákat hasznosítva egyre sikeresebben teljesíthetik iskolai gyakorlataikat.

A szempontokat a következőképpen csoportosítottuk:

Általános pedagógiai szempontok az óraelemzéshez

 (a Neveléstudományi Tanszék összeállítása)

Sajátos tantárgy-pedagógiai szempontok az óraelemzéshez

 (a műveltségterületet gondozó tanszékek összeállításai)

1. Magyar nyelv és irodalom
2. Matematika
3. Természetismeret
4. Ember és társadalom
5. Idegen nyelv
6. Ének-zene
7. Testnevelés
8. Vizuális nevelés
9. Technika, életvitel és gyakorlat
10. Informatika

Napközis foglalkozás (a Neveléstudományi Tanszék összeállítása)

**Általános szempontok az óraelemzéshez**

***Célok, feladatok és megvalósulásuk***

* Mi volt az óra szerepe a témát feldolgozó oktatási folyamatban? Mit kívánt megoldani/megvalósítani a tanító?
* Milyen mértékben felelt meg a tanítás-tanulás eredménye az óra rendeltetésének? Hogyan lehetett erről tájékozódni?
* Az óra megfigyelése, illetőleg a tanító saját közlése alapján megítélhető volt-e a felkészülés (a tervezés, az óravázlat-készítés) gondossága és célszerűsége?

***A tanítási óra tartalma, szerkezete, időarányai***

* A tanítás anyagának szintje és mennyisége megfelelt-e a tanulók felkészültségének? Miért?
* Hogyan kapcsolódott a korábban szerzett ismeretekhez?
* Elegendő mennyiségű és megfelelő minőségű volt-e az új ismeretek feldolgozásához felhasznált tényanyag és tapasztalat? Miből lehetett ezt megítélni?
* Megfelelő volt-e a jártasságok és készségek fejlesztését szolgáló tevékenységek tartalma, sorrendje? Miért?
* Milyen képességeket, magatartási szokásokat fejlesztett az óra?
* Milyen szerkezeti egységekből épült fel a tanítás-tanulás folyamata az órán?
* Jutott-e kellő idő az egyes szerkezeti egységek tartalmas és eredményes megvalósítására?

***A tanulás közvetlen irányítása a tanító és a tanulók személyes (interperszonális) kapcsolatában***

* Mi volt az közvetlen irányítás egyes változásainak pedagógiai szerepe (a tanári közlésnek: elbeszélésnek, magyarázatnak, előadásnak; illetőleg: a megbeszélésnek, beszélgetésnek)?
* Milyen szerepe volt a tanulók egymás közötti interakcióinak az órán?
* Hogyan valósult meg az órán a tanító és a tanulók közötti kommunikáció: a kezdeményezés (indítás, felhívás) – reagálás (válasz) – reflexió (elfogadás, megerősítés, felhasználás, korrekció, elutasítás) láncolata?
* Milyen arányban oszlott meg a tanító és a tanulók kezdeményezése?
* Milyen mértékben voltak szakszerűek, célszerűek, érthetők és ösztönzők a tanító kérdési?
* Hogyan használta fel a tanulók kezdeményezését? (Jutalmazta vagy büntette, felhasználta vagy figyelmen kívül hagyta.)
* Hogyan ítélte meg a tanulók tévedéseit?
* Hogyan reagáltak a tanulók a tanító kezdeményezéseire? (figyelemmel, érdeklődéssel, aktivitással, - unalommal, közönnyel a közös munkából való kikapcsolódással?)
* Törekedett-e a tanító arra, hogy feltárja a tanítás anyagának tantárgyközi kapcsolatait, illetőleg felhasználja a tanulók korábbi ismereteit vagy iskolán kívül szerzett tapasztalatait?

***A tanulás közvetett irányítása eszközök alkalmazásával***

* Milyen oktatástechnikai eszközt használt-e a tanító az órán?
* Mennyire volt összhangban az eszközhasználat az óra cél- és feladatrendszerével?
* Milyen didaktikai funkcióval használta az eszközt (ismeretszerzésre, rögzítése, ellenőrzésre, gyakorlásra)?
* Alkalmas volt-e a választott eszközök minősége és mennyisége a tanulók csoportos vagy egyéni munkájára? Miért?
* Hogyan készítette elő, hogyan szervezte meg a tanító a tanulók csoportos, páros vagy egyéni munkáját? Hogyan győződött meg arról, hogy a tanulók megértették a feladatot?
* Biztosított-e megfelelő időt a feladatok megoldására?
* Hogyan vett részt a tanító a tanulók csoportos, illetőleg egyéni munkájában? (Munka közben irányított, segített? Válaszolt a tanulók kérdéseire?)
* Hogyan győződött meg a tanító a csoportos vagy egyéni munka eredményeiről? (Hogyan ellenőrizte, hogyan értékelte a munkát?)

***A tanítási óra „légköre”; hatása***

* Milyen hangulatban zajlottak az óra eseményei? (A hangulat néhány jellemzője: élénk, vidám – közönyös, fáradt, fásult – nyomott, szorongó – nyugtalan, zaklatott – féktelen, anarchikus)
* Melyek voltak az óra légkörének domináns hatótényezői? (Az óra anyaga – témaeszközök – a munkaformák – a tanító személyisége – az osztály közösségének szokásai, hagyományai – jelenlévő vendégek – alkalmilag ható külső tényezők?)
* Hogyan függött össze az óra légköre a tanító személyiségének jellemzőivel?
* A tanító mely pedagógiai képességei nyilvánultak meg a tanórán? (kommunikatív, konstruktív és szervező képesség, pedagógiai tapintat, fantázia, intelligencia, kreativitás).
* Milyen volt a tanító vezetési stílusa (direkt-indirekt; demokratikus, autokratikus vagy laissez faire)?.
* Adott-e indítást a tanítási óra a megszerzett ismeretek bővítésére, kiegészítésére, továbbépítésére, vagyis: az önálló tájékozódásra?
* Hogyan alakult az órán az aktív és passzív tanulók aránya?
* Mi volt jellemző a tanulók kapcsolatára? (együttműködés, versengés, egymás iránti közöny, agresszív attitűd). Mit jelenthetett a tanítási óra egésze a tanulók számára: maradandó, ösztönző élményt – hatástalan, formális jelenlétet – a tananyagtól, az iskolától elidegenítő tapasztalatokat?
* Mit tanulhattak meg ezen az órán a tanulók a tananyagon kívül?

***A differenciálás***

* Volt-e differenciálás az óra tervezésében? Az egész óra differenciált volt, vagy csak egyes részei?
* Mi volt a differenciálás célja, és mi mindenre terjedt ki?
* Milyen szervezési előkészítést igényelt, és hogyan valósult meg a differenciálás?
* Kapcsolódott-e hozzá differenciált-értékelés?
* Milyen segédeszközöket használt a tanító a differenciáláshoz?

***Az alternatív programok***

* A tárgyi környezet mennyiben felelt meg a program céljának, filozófiájának?
* A tankönyvcsaládok, oktatási segédeszközök milyen mértékben állnak rendelkezésre, hogyan használja-e azokat a tanító az eredményes munkához?
* A munkaformák miben térnek el a hagyományos munkaformáktól, és milyen az eredményességük?
* Hogyan történik a tanulók értékelése?
* Hogyan zajlik a közösségi élet, milyen gyermek-gyermek, pedagógus-gyermek interakciók figyelhetőek meg az órán?

***Értékfogalmak***

* Hogyan érvényesül az emberi méltóság tisztelete az osztályban a tanítási órákon és azokon kívül (igényesség a feladatok megoldásában, önkontroll, kezdeményezés, önállóság, segítség, lelkiismeretesség, becsületesség, igazmondás)?
* Hogyan ítéli meg a tanító a tanuló tévedését, hibáját, vétségét?
* Hogyan dolgozzák fel az osztályban (a tanórán) a mesék, történetek, elbeszélések erkölcsi tanulságait? Milyen módokon fordított gondot a tanító az erkölcsi elemzések során a sokoldalú értékelésre, a problémák árnyalt elemzésére?
* Kitért-e a tanító az értékfogalmak értelmezésére? Hogyan?
* Hogyan viszonyult a más vélemények, értékelések kezeléséhez?
* Hogyan reagáltak a tanulók egymás értékelő véleményére?
* Törekedett-e az iskolán kívüli információhordozók (múzeum, színház, képtár, multimédiás tartalmak felhasználására)?
* Milyen mértékben jelennek meg a helyi értékek, sajátosságok a napi munkában és a tanórákon?

**Szempontok a didaktikai feladatok dominanciája alapján**

***Új ismeretek feldolgozása***

* Milyen tényanyag szerepelt az órán? Ez milyen formában került a tanulók elé?
* Milyen szempontokat adott a tanító a tényanyag elemzéséhez?
* Hogyan jutottak el az általánoshoz? Milyen szabályokat és feltételeket állapítottak meg? Történt-e és hogyan fogalomalkotás?
* Hogyan történt az ismeretek rögzítése?
* Volt-e gyakorlati alkalmazás, s ennek milyen módjait figyelte meg?

***Az ismeretek gyakorlati alkalmazása***

* Helyesen választotta-e meg a tanító a gyakorlandó tartalmat?
* Az alkalmazáshoz szükséges ismereteket idézték-e fel az órán?
* Milyen módon érvényesítette a tanító a gyakorlás fontos szempontjait (tudatosság, a fokozatosság, a változatosság)?
* Gondolt-e arra, hogy a gyakorlás tartalma nevelő hatású is legyen?

***Ismétlés, rendszerezés***

* Helyesen határozta-e meg a tanító az ismétlő ismeretek körét? Miért?
* Helyesen választotta-e meg a tanulói tevékenységeket a rendszerezéshez? Miért?
* Sikerült-e kiemelni a feldolgozott tartalom lényeges jegyeit? Hogyan, mivel?
* Felszínre kerültek-e, tisztázódtak-e a hiányos ismertek?
* Adott-e előzetes szempontokat a tanító a témakörök ismétléséhez?
* Sikerült-e az órán új szempontok alapján rendszerezni az ismereteket?
* Mennyire és hogyan támaszkodott a tanító a tanulók elképzeléseire, tapasztalataira?
* Sikerült-e felismertetni a tartalom részei között a belső összefüggéseket?
* Mit tett annak érdekében, hogy a továbbfejlessze a tanulók ismereteit az rendszerezés során?

**Magyar nyelv és irodalom**

**Kommunikáció**

*Köznyelvi kiejtés*

* Milyen volt a tanító beszédmintája a helyes kiejtés szempontjából?
* Érvényesült-e a tudatosság és a fokozatosság a helyesejtési gyakorlatok összeállításában?
* A helyesejtési gyakorlatok szervesen kapcsolódtak-e az óra anyagához?
* Szakszerű volt-e a gyakorlatok irányítása, értékelése, javíttatása?

*Beszéd*

* Hogyan történt a szómagyarázat?
* Milyen eszközöket vett igénybe a tanító a szókincs bővítéséhez, aktivizálásához, pontosításához?
* Hogyan fejlesztette a tanító a nyelvi szerkezetalkotás képességét?
* Hogyan történt a mindennapi érintkezésben alkalmazott nyelvi fordulatok és illemszabályok gyakoroltatása?

*Szóbeli és írásbeli szövegalkotás*

* Hogyan történt a szóbeli kifejezőképesség fejlesztése? Figyelembe vette-e a tanító az egyéni különbségeket?
* Elősegítette-e a tanító a nyelvi és nem nyelvi eszközök tudatos használatát a különböző kommunikációs helyzetekben?
* Hogyan fejlesztette a tanító a szóbeli/írásbeli szövegalkotás során a tanulók kommunikációs képességeit? Tekintettel volt-e az egyéni különbségekre?
* Hogyan történt a fogalmazási ismeretek tanítása, tudatosítása?
* Kellő hangsúlyt fektetett-e a tanító a szövegalkotás szabályainak tudatosítására, gyakoroltatására? Indokolja véleményét!
* Adott-e lehetőséget a tanító az önellenőrzésre, javításra?
* Hogyan javította, javíttatta a kommunikációs hibákat?
* Hogyan készítette elő és értékelte a tanító a tanulók szóbeli/írásbeli szövegalkotását?
* Hogyan készítette elő a tanító a fogalmazások hibáinak javítását?

**Magyar nyelv**

*Anyanyelvi ismeretek*

* Hogyan használta és használtatta a tanító a szaknyelvet?
* Tekintettel volt-e a tanító a fogalmak kialakítása során az egyéni különbségekre?
* Mennyire épített a tanító a tanulók meglévő ismereteire?
* Megfelelő volt-e az indukciós szöveg?
* Hogyan történt az indukciós szöveg tartalmi és formai elemzése?
* Elegendő és megfelelő nyelvi tényanyag alapján történt-e az általánosítás?
* Milyen módon fejlesztette a tanító a tanulók nyelvi tudatosságát?
* Érvényesült-e a gyakorlás során a tudatosság, a fokozatosság, a változatosság, a játékosság és a differenciálás?

*Helyesírás*

* Hogyan alkalmazta a tanító a nyelvtani és helyesírási ismereteket a készségfejlesztés folyamatában?
* Hogyan vette figyelembe a tanító a helyesírási készség fejlesztésében a tanulók egyéni sajátosságait?
* Megfelelő, alapos volt-e az ellenőrzés?
* Ösztönözte-e a tanító az önellenőrzést?
* Hogyan szolgálták az alkalmazott eszközök (pl. helyesírási szótár, térkép stb.) a helyesírási készség fejlesztését?
* Célirányos volt-e az alkalmazott gyakorlatok megválasztása és strukturálása?
* Milyen szerepet kaptak a nyelvi játékok a tanítás során?
* Használt-e a tanító drámajátékot a helyesírási készség fejlesztésére?
* Érvényesült-e a szemléletesség a szabályok tudatosítása, illetve tudatos alkalmazása során?

**Olvasás, szövegértés**

*Az olvasási képesség*

* Hogyan fejlesztette a tanító az olvasás elsajátítása szempontjából releváns részkészségeket?
* Módszeres volt-e a hang- és betűtanítás?
* Mit tett a tanító a tanulók olvasástechnikájának megalapozásáért? Tekintettel volt-e az egyéni különbségekre?
* Hogyan fejlesztette a tanító az értő olvasást?
* Betöltötték-e funkciójukat a szövegfeldolgozás fő lépései?
* Hogyan segítette elő a tanító, hogy a tanulók személyes kapcsolatba lépjenek a művel a jelentésteremtés folyamatában?
* Élt-e a tanító a drámapedagógia lehetőségeivel?
* Hogyan fejlesztette a tanító a magasabb szintű olvasási részképességeket (pl. kritikai, kreatív olvasás) a szövegfeldolgozás során?
* Hogyan alkalmazkodott a szövegfeldolgozás során a tanító a tanulók egyéni különbségeihez?
* Törekedett-e a tanító az olvasott művel kapcsolatos következtetések megfogalmazására, egyéni értelmezések létrehozására?
* Hogyan történt az olvasási hibák javítása, javíttatása?

*Műismeret*

* Figyelembe vette-e a tanító a szövegfeldolgozás során a szövegközpontúság, a komplexitás és a kreatív befogadás elvét?
* A történeti fogalmak, szóértelmezések során mennyire törekedett a tanító a pontosságra?
* A történelmi olvasmányok feldolgozásánál mennyiben épített a tanulók korábbi, esetleges iskolán kívüli forrásokból származó ismereteire? Törekedett-e ezek felismerésére, ösztönzött-e további önálló olvasásra?
* A történelmi olvasmány hogyan segítette a tanulók tér- és időbeli tájékozódását?
* Élt-e a tanító a drámapedagógia lehetőségeivel?
* A vers- és prózamondás során megkívánta-e a tanító a helyesejtési normák alkalmazását?
* Hogyan elemezte, értékelte a tanító a vers- vagy prózamondást?

*Irodalmi ismeretek*

* Hogyan tudatosította és gyakoroltatta a tanító a műfaji ismereteket?
* Hogyan vizsgálták a történelmi olvasmány tartalmának hitelességét?
* Ösztönözte-e a tanító az egyéni véleményalkotás, a vélemények cseréjét, megvitatását?
* Mennyire kívánta meg a tanító a tanulóktól az irodalmi fogalmak használatát?
* Alkalmazkodtak-e a tanulók az elemzés során a lírai, epikai művek sajátosságaihoz? Megkívánta ezt a tanító?
* Hogyan történt a definíció megfogalmazása? (Bevonta-e a tanulókat? A meghatározás világos, pontos, szakszerű és érthető volt-e?)
* Hogyan történt az irodalmi mű stílusának, nyelvezetének vizsgálata?
* Hogyan járult hozzá az irodalmi szöveg feldolgozása az esztétikai érzék fejlesztéséhez?
* Megfelelt-e az óra a funkcionális szemléletű nyelvtanítás követelményeinek?

**Könyv- és könyvtárhasználat**

* Hogyan építette be az órába a tanító a tanulók könyv- és könyvtárhasználattal kapcsolatos ismereteit?
* Használt-e a tanító az órán a tankönyvön kívül más könyveket is? Milyen céllal tette?
* Hogyan fejlesztette a tanító az órán a tanulók könyv- és könyvtárhasználati képességeit?
* Hogyan szervezte meg a tanító a könyvtári órát? Milyen munkaformákat alkalmazott?

**Írás, íráshasználat**

* Hogyan fejlesztette a tanító az írás elsajátítása szempontjából releváns részkészségeket?
* Módszeres volt-e a betű alakításának és kapcsolásának tanítása?
* Hogyan segítette a tanító a helyes írásszokások (testtartás, ceruzafogás, lazítás; füzettartás, az írásmunka elrendezése) megalapozását, rögzítését?
* Tudatos, fokozatos és változatos volt-e a gyakorlás?
* Hogyan történt az önellenőrzés és a hibajavítás?
* Kiaknázta-e a tanító az integrációs lehetőségeket?

**Matematika**

***Matematikai tartalom***

* Gyűjtsön össze minél több, az órán előforduló *matematikai fogalmat*! (melyek kerültek elő kifejezetten a tevékenységben, szavakban, jelekben és melyek voltak csupán háttérként a tanító illetve a gyerekek munkájában?)
* \*Megfigyelhető volt-e valamely fogalom fejlődése, fejlesztése? (pontosodás, tudatosodás, absztrahálódás…)
* Gyűjtse össze az órán előforduló *matematikai összefüggéseket*! (Melyek kerültek elő kifejezetlen tevékenységben, szavakban, jelekben és melyek voltak jelen csupán háttérként a tanító illetve a gyerekek munkájában?)
* \*Megfigyelhető volt-e valamely összefüggés ismeretének mélyülése? (pontosítás, tudatosítás, általánosítás, specializálás…)
* Elemezze az óra azon részeit, amelyek a valóság matematikai leírásra készítették a tanulókat! (A matematika hasznosságának tudatosítása, a matematizálás fontossága és szerepe mennyiben kapott hangsúlyt az órán? Külső és belső koncentráció.)
* Válasszon ki egy fejlesztési feladatot (emlékezet, megértés, figyelem, ítélőképesség, alkotóképesség, kommunikáció, motiváltság és általános emberi képességek jellemvonások fejlesztése), elemezze a fejlesztés mozzanatait az órán tapasztaltak alapján!

***A tanítói munka tartalma***

* Mutassa be az óra tananyagának épülését!
* Matematikai ismeret (verbális, vizuális, mozgásos) közvetítésnek elemzése:
	+ Mutassa be, hogy miért volt szakszerű az ismeret közvetítése!
	+ Hogyan történt az új ismeret előkészítése?
	+ Mutassa be, hogy miképpen felelt meg a matematikai tartalomnak a tapasztalati anyag, elegendő volt-e, megfelelően változatos volt-e? Mutassa be a felhasznált eszközök szerepét (szemléltető eszközök, munkaeszközök) az adott feladatban! Mennyiben lennének sikertelenebb, szegényebb a fogalomalkotás eszközhasználat nélkül?
	+ Lényegkiemelés, hangsúlyok.
	+ Hogyan győződött meg a megértésről, mivel biztosította azt?
	+ Hogyan javította az előforduló hibákat? Hogyan biztosította, hogy a hibázó legközelebb hasonló feladatot már hibátlanul tudjon megoldani?
	+ Mivel biztosította az elsődleges rögzítést?
* A gyakorló tevékenységek elemzése
	+ Mi lehetett az egyes gyakorló tevékenységek célja? (adott ismeret mélyítése, gazdagítása, készségfejlesztése, matematikai képességfejlesztés)
	+ Mutassa be a gyakorlandó anyag kiválasztásának célszerűségét, tudatosságát!
	+ Miben mutatkozott meg az, hogy a tanító alkalmazkodni kívánt az egyéni szükségletekhez, képességekhez és elért szintekhez? (konkrétság, eszközhasználat, differenciált megoldások)

**Természetismeret**

* Helyezze el a tanítási órát a tantervi téma feldolgozásának folyamatában!
* Elemezze a célok megvalósítását!
	+ 6-10 éves korosztálynál a képességfejlesztés (megfigyelő-, leíró, azonosító és megkülönböztető-, elemző, rendszerező, tájékozódó, probléma felismerő- és megoldó, a méréshez és kísérletezéshez szükséges képességek szempontjából. Mutassa be a képességfejlesztés mozzanatait az órán tapasztaltak alapján.
	+ 10-12 éves korosztálynál pedig abból a szempontból, hogy az elemi szinten elsajátított természettudományos megismerési módszerek, milyen szerepet játszanak ismeretszerzés és az ismeretfeldolgozás folyamatában.
* Mutassa be az óra tananyagának szerkezeti egységeit!
* Az ismeretszerzéshez- és feldolgozáshoz tervezett tanulói tevékenységek megfeleltek-e az életkori sajátosságoknak, a képességfejlesztés igényeinek? Elemezze a szempontokat a konkrét szerkezeti egységekben!
* Elemezze mennyire volt célirányos és élményszerű, sokszínű, változatos a gyerekek tevékenykedtetése? (Manuális, rajzos, szóbeli, írásos-frontális, csoportos, egyéni munka). A tevékenységek milyen szintű és tartalmú ismeretek birtokába juttatták a tanulókat?
* Felhasználta-e a tanító a téma vagy tananyag feldolgozásához szükséges szaktárgyi algoritmusokat? (fizika, kémia, biológia, földrajz ismeretek) Mutassa be az órán tapasztaltak alapján!
* Értékelje és indokolja meg, hogy az alkalmazott megismerési módszerek segítségével tudományosan igazolt tovább bővíthető ismereteket, tapasztalatokat szereztek-e a tanulók a természeti és társadalmi valóságról!
* Kialakította-e/gyakoroltatta-e a tanító az eszközök (képanyag, gyűjtemények, térkép, földgömb, iránytű, mérésekhez- valamint a kísérletekhez használt eszközök, auditív, vizuális és audiovizuális eszközök, munkafüzet, munkatankönyv, gyermekirodalom) rendszeres használatához szükséges munkaszokásokat? (Tárolás, kiosztás-begyűjtés, a készletek teljességének folyamatos ellenőrzése) Az eszközök használata, célszerűsége megfelelt –e a képességfejlesztés igényeinek? Mutassa be a használt eszközök tanításban betöltött szerepét!
* A tanító hogyan alkalmazkodott az egyéni szükségletekhez, képességekhez és az elért szintekhez? (konkrétság, eszközhasználat, differenciált megoldások)
	+ Hogyan érvényesültek a NAT közös irányelvei valamint az Ember a természetben műveltségi terület követelményei a tanítási órán?

**Ember és társadalom**

 (*A műveltségi terület tantárgyakon átívelő fejlesztési területeket, nevelési célokat szolgál. Az első négy évfolyamon főként a történelmi olvasmányokat feldolgozó olvasásórák, valamint az erkölcstan foglalkozások, az 5-6. évfolyamon pedig történelem- és erkölcstanórák adnak alkalmat a hallgatói gyakorlatokra).*

***A műveltségi terület kiemelt, közös szempontjai:***

1. Hogyan illeszkedett az óra/foglalkozás célja az oktatás–nevelés folyamatába?
2. Mennyiben segített az óra a szűkebb és a tágabb közösségekhez – a családhoz, a lakóhelyhez, a nemzethez, Európához, az emberi civilizációhoz – tartozás személyes megélésében?
3. Hogyan segítette az óra a szűkebb és tágabb környezet történelmi, kulturális és vallási emlékeinek, hagyományainak feltárását, ápolását?
4. Hogyan segítette az óra más népek hagyományainak, kultúrájának, szokásainak, életmódjának megismerését, megbecsülését, az előítélet és a rasszizmus elutasítását?
5. Hogyan valósult meg az órán a helyes magatartás és a jó döntés elveiről kialakított álláspontok párbeszéde?
6. *Hogyan fejlesztette az óra a gyerekek önálló, kritikai gondolkodását, vitakultúráját?*
* Milyen szempontok alapján mérlegelték az órán az információforrások tartalmának hitelességét?
* Hogyan különböztették meg a fiktív és a tudományos megalapozottságú forrásokat?
	+ - Megvitatták-e a felmerülő nézetkülönbségeket közösen vagy csoportonként?
		- Milyen érveket alkalmaztak a vitákban (rokon- és ellenszenvre, személyes hitelességre, tapasztalati példákra, analógiákra, adatokra alapozó vagy egyéb argumentációt)?
1. Hogyan vette figyelembe a tanító a gyerekek egyéni szükségleteit, érdeklődését, előzetes tudását, a családok kulturális és értékvilágának sokféleségét? (differenciálás)
2. *Milyen módszerek és munkaformák alkalmazásával fejlesztette az óra a gyerekek együttműködését, közösségi aktivitását, kreativitását?*

***A történelemórákhoz ajánlott szempontok***

* Az óra célja mennyire állt összhangban a tananyaggal?
* Hozzájárult-e az óra a közösséghez tartozás, a hazaszeretet érzésének elmélyítéséhez, az állampolgári kompetencia kialakításához?
* Hogyan növelte az óra a tanulók érzékenységét a történelmi problémák összefüggései, az okok és a megoldási lehetőségek keresése, feltárása iránt?
* Milyen módon fejlesztette az óra a tanulók idő- és térbeli tájékozódási képességét?
* A tervezet és a megvalósítás mennyiben tükrözte a történelem tanításához szükséges szakterületi ismeretek biztos alkalmazási képességét?
* A tanító megfelelő alapossággal és reálisan tervezte-e meg az óra minden aspektusát az adott időkereten belüli sikeres megvalósításhoz?
* Milyen módszerek és munkaformák segítették az élményszerű történelemtanítást?
* Az eszközök megválasztása hogyan állt összhangban az óra céljával és a tanulók igényeivel? (Tankönyvi és kiegészítő anyagokIKT-eszközök, képek rajzok stb).
* A tanító kérdései mennyiben voltak gondolkodásra ösztönzőek? Segítették-e a tanulókat az összefüggések feltárásában és megfogalmazásában?
* Törekedett-e a tanító a szakszókincs kialakítására, a történelmi fogalmak pontos megértetésére, folyamatos bővítésére és használatuk gyakoroltatására?

***Az erkölcstan foglalkozások megfigyeléséhez és elemzéséhez ajánlott szempontok***

A foglalkozáson középpontba állított probléma fontossága, aktualitása

* az erkölcsi probléma középpontba állításának módja, a problémafelvetés kreativitása
* a problémafelvetés alkalmassága a gyerekek érdeklődésének felkeltésére
* a választott szöveg/film erkölcsi elemzésre való alkalmassága
* a tanító helytállása a facilitátori szerepben, a „kérdező közösség” tagjaként
* a tanító felkészültsége a felmerülő kérdések célirányos csoportosítására
* az előre tervezett munkaformák változatossága
* a gyerekek önálló tevékenységének támogatásában tanúsított kreativitás
* az álláspontok tisztázásához hozzájáruló tanítói kérdések céltudatossága
* a türelem és tapintat légkörének biztosítása a problémák diszkussziója során
* a közös értékelés kapott-e kellő hangsúlyt?

(Az értékelés során a probléma fontosságát, a mérlegelés komolyságát, a gondolkodás nehézségeit idézzük fel, például: „Melyek voltak a legfontosabb kérdések?” „Melyek voltak a legérdekesebb gondolatok?” „Van-e valaki, aki most már másképp gondolkodik a foglalkozáson felmerült kérdésekről?” stb.)

* a foglalkozás összegzésének szakszerűsége (a kérdések végérvényes lezárása helyett „szókratészi abbahagyási gesztus”)

**Idegen nyelv**

* Kellő mértékben támogatta-e az órán alkalmazott szemléltetés a célnyelvű óravezetést?
* A verbális ismeretszerzést milyen mértékben kísérte nonverbalitás (mozgásos, manipulatív, auditív, vizuális)?
* Az osztály/csoport nyelvi szintjének megfelelően fogalmazta-e meg az utasításokat?
* Nyelvileg milyen modellt képviselt a tanár a gyerekek számára?
* A négy alapkészség fejlesztése (értő hallás, beszéd, értő olvasás, írás) az óra céljának megfelelő arányban valósult-e meg?
* A tanulók életkori sajátosságainak megfelelően törekedett-e a közvetített ismeretek elmélyítésére; a feladatok megválasztásánál tekintettel volt-e a különböző tanulói típusokra?
* Támaszkodott-e a tanár a gyermekirodalom és más tantárgyak (tartalomközpontú nyelvtanítás) nyújtotta lehetőségekre a kontextusban való nyelvtanítás során?
* Változatos és a feladatok céljának megfelelő munkaformákat alkalmazott az órán?
* Sikerült-e „igazi” élethelyzetekben (kommunikatív szituációkban) használtatni az új lexikai egységeket és nyelvi struktúrákat?
* Használt-e autentikus anyagokat a tanár az órán?

**Ének-zene**

* Az énekes anyag mennyiségének értékelése. A zeneiség érvényesülésének színvonala a tanító, illetve a tanulók tevékenységében.
* Hogyan differenciált az órán?
* Hogyan javította a hangképzési és légzési hibákat?
* Mit tett a kifejezőképesség fejlesztése érdekében?
* Hogyan vezette a közös zenei tevékenységeket?
* Mit tett az éneklés és zene megszerettetése érdekében?
* Hogyan történt az ellenőrzés és az értékelés?
* Milyen volt a táblakép?
* A szervezési feladatok megoldásának vizsgálata.
* Az óra emocionális és intellektuális hatásának értékelése.
* Volt-e hangszer/zongorakíséret, s ha igen, annak muzikalitása milyen volt?

***Hallás után történő daltanulás***

* Hogyan készítette elő a tanító a dal tanítását?
* Értékelje a tanító bemutató énekét az élményszerűség, az éneklés tisztasága, a szöveg érthetősége, zenei formálás és az alkalmazott hangfekvés szempontjából!
* Hogyan választotta ki és oldotta meg a dallal kapcsolatos nevelési feladatokat?
* Hogyan érvényesült a részekre bontásban a dal zenei tagolódása, a részek nehézségei foka, a tanulók figyelmének életkori sajátosságai?
* Hogyan végezte az ellenőrzést a tanító és hogyan javította a hibákat?
* Hogyan biztosította a daltanulás zeneiségét?
* Hogyan alakította a helyes éneklés szokásait?
* Hogyan tanította a játékot a dalhoz?
* Hibajavítás

***Zene írás–olvasás – készségfejlesztés***

* Hogyan biztosította a tanító a jelrendszerrel kapcsolatos feladatok sikeres megoldását, illetve a tanulók önálló munkáját e téren?
* A gyerekhangszerek használatának módja, megfelelésük a zenei feladatoknak (a hangszerek megválasztása)
* Hogyan érvényesítette a készségfejlesztés három fázisát?
* Milyen volt a feladatok nehézségi foka?
* A készségfejlesztő munkában milyen volt az éneklés és ez egyéb tevékenységek aránya?
* Mely zenei képesség fejlesztése került előtérbe az órán?
* Hogyan biztosította a készségfejlesztő gyakorlatok változatosságát?
* A zenetörténet és készségfejlesztés összehangolására mit tett a tanító? (Főként 5. és 6. osztályban)

***Zenehallgatás***

* Hogyan készítette elő a készségfejlesztéssel a zenehallgatást?
* Hogyan biztosította a tanulók aktivitását a zenehallgatásban?
* Milyen ismereteket idézett fel a tanító a zenehallgatás előkészítésére? A zenei anyag kiválasztásában mennyire volt igényes?
* Milyen megfigyelési szempontokat adott? A meghallgattatás (száma/hossza) megfelelt-e az életkori sajátosságoknak?
* Hogyan valósult meg a művészeti tárgyak komplexitása?
* A zenetörténeti ismeretek átadása megfelelt-e az életkori sajátosságoknak?

***Jelről történő daltanítás***

* Milyen volt és mennyire volt változatos a gyakorlás, az ellenőrzés?
* Többféle daltanítási mód kombinációja esetén az alkalmazott kombináció megfelelt-e a tanulók felkészültségének?
* Mi és hogyan történt az éneklés helyes szokásainak kialakítása,
	+ - * a zenei kifejezőképesség,
			* a zenei megfigyelőképesség és emlékezet,
			* a hangszínérzék,
			* a többszólamú érzék,
			* a zenehallgatói magatartás szokásának fejlesztése érdekében?
* *Kézjelről*
* Hogyan készítette elő a tanító a dal tanítását?
* Mennyire voltak szemléletesek a kézjelek? (térbeli elhelyezés, folyamatosság, ritmikusság, avizálás)
* Hányszor mutatta be az egyes részeket?
* Hogyan oldotta meg a szöveg megtanulását?
* Elemezze a hibajavítást!
* *Hangjegyről (betűről)*
* Hogyan készítette elő a tanító a dal tanítását?
* A dal kiválasztása (ha a hallgató választ) megfelel-e a zenei képességek színvonalának? (Dallamfordulatok, ritmusképletek, az adott jelrendszerben való tájékozottság)
* Elemezze a hibajavítást!

**Testnevelés**

***A szervezési feladatok értékelése***

* Az osztály mozgatásának megfigyelése az óra előtt és után: hogyan vett részt a tanító az öltözőbe vonulásban, az öltözködés és az öltöző rendjének kialakításában, a terembe/pályára vonulásban?
* Az osztály (csoportok) mozgatásának megfigyelése az óra alatt: Ellenőrizte-e a tanító a gyakorlóhely állapotát? Célszerűen készítette-e elő a létesítményt, felszereléseket, eszközöket? Milyen módon szervezte meg a szerek, eszközök elhelyezését, kiosztását, helyrerakását? (gyorsan, lassan, pontosan, pontatlanul, célszerűen, balesetveszély nélkül stb.)
* Hogyan történt a játék szervezési kereteinek megteremtése? (elhelyezkedés, csapatalakítás)
* Hogyan történt az egyes gyakorlási formák közötti átmenetek, változások megszervezése?
* Biztosított volt-e a csoport- és a csapatalakítás szervezettsége, rendezettsége?
* Mennyiben használta ki a tanító a rendelkezésre álló létesítmény területét, a felszereléseket, szereket?
* Megfelelt-e a követelményeknek a szervezésre fordított idő mennyisége, a tanulók fegyelme?

***A gyakorlatvezetés értékelése***

* Hogyan történt az előkészítő és kiegészítő gyakorlatok közlése, bemutatása?
* Pontosak, érthetőek voltak-e a vezényszavak, utasítások?
* Tudatosította-e a tanító a tanulók mozgáscselekvéseit?
* Hogyan zajlott a gyakorlatok megindítása, ütemezése, megállítása, a hibák javítása?
* Hogyan vezette a tanító a főgyakorlatokat, a folyamatos gyakorlás alatt hogyan javította a hibákat?
* Elérte-e a hibajavításával a mozgás pontosabb kivitelezését?
* Megfelelően értékelte-e a tanító a mozgások végrehajtását, kiemelte-e a pozitívumokat, a javulást?
* Figyelembe vette-e a tanító a tanulók eltérő fejlettségéből, képességeiből következő differenciálás következményeit?

***A nevelés–oktatás–képzés értékelése***

* Hogyan biztosította a tanító a megértést? (magyarázat, szemléltetés, hangerő, hangszín)
* Megfigyelhetők, kivitelezhetőek voltak-e az elsajátítás
	+ belső (motiváció, képességek, mozgástapasztalat) és külső előkészítés,
	+ mozgásfelépítés,
	+ az első sikeres kísérlet kialakításának feltételei?
* A mozgásanyag természetének megfelelő formában végeztette-e a tanító a gyakoroltatást, a feladathelyzetek megvalósítását, a hibajavítást? (szakszerűen, minőség, mennyiség)
* Hogyan történt a játék megismertetése, megértésének ellenőrzése? (Bemutatás, próbajáték; a játék kialakítása; a játék vezetése, értékelése.)

**Vizuális nevelés**

***Tantervi célok és megvalósításuk***

* A helyi tanterv vagy kerettanterv mely sajátosságai jelentek meg az óra tananyagában, a cél- és feladatrendszerében?
* Milyen integratív törekvések jelentek meg a tananyag feldolgozásában?
* Az óra anyagát hordozó feladatok tartalmasan képviselték-e a célokat?
* Milyen képességeket igyekezett fejleszteni a tanító?
* Milyen speciális készségeket fejlesztett a tanító a tanítás során?

***A vizuális közlésfajták szempontjai***

*Primer közlések*

* A modell(ek) elemzése megfelelően szolgálta-e a vizuális probléma láttatását?
* A modell(ek) bemutatása, szemléltetésének módszerei hogyan segítették elő a problémamegoldást?
* Milyen összefüggéseket láttunk a technikai megoldás, a modellválasztás és a megfigyelési szempontok között?
* Milyen vizuális nyelvi problémák merültek fel és hogyan segítette alkalmazásukat a tanító?

*Direkt közlések*

* Hogyan fejlesztette a tanító az ábraolvasás képességét?
* Milyen ábrázolási konvenciókat alkalmaztak a tanulók az ábraalkotásban?
* Hogyan oldotta meg a tanító a konvencionális kötöttségeket tartalmazó feladat és az életkori sajátosságokból adódó szemléletmód konfliktusát?
* Hogyan segítette a technikai megoldás a téma eredményes megvalósítását:
* Hogyan segítette a direkt közlés megértését és az ábraalkotást a szemléltetés?

*Indirekt közlések*

* Milyen módon közvetítette a tanító a forma és funkció egységének követelményeit?
* Mely anyag- és technika ismeretek biztosították a tárgy elkészíthetőségét?
* Milyen módon inspirálta a tanító a tervező (kreatív) magatartást a tárgykészítésénél?

*Személyes közlések*

* Milyen módon motiválta a tanító a gyermeket a kifejező ábrázolásra?
* Hogyan hívta elő az önálló kifejezéshez szükséges belső képeket?
* Hogyan inspirálta a vizuális nyelvi elemek gazdag, egyéni használatát?
* Hogyan segítette a választott technika a vizuális kifejezést?

***A tanítási óra tartalma, szerkezete, időarányai***

* Megfelelt-e a feladatok anyagának szintje a tanulók felkészültségének?
* Hogyan kapcsolódott az óra anyaga a korábban szerzett ismeretekhez?
* A bemutatott képanyag, tárgyanyag (műalkotás, reprodukciók, ábrák, fotók, diák) bemutatása és elemzése mennyiben szolgálta a célok és feladatok megvalósulását?
* Arányos volt-e az adott feladat(ok) esetében az óra egyes részeinek időbeosztása?
* Hogyan szervezte meg a tanító a saját munkáját és a tanulók tevékenységét az óra előtt, óra közben és az óra végén?
* Melyik óraszakaszban milyen ötlettel segítették, módosították az óra szervezését, tartalmi kibontását?

***Az alkalmazott módszerek***

* A szemléltetések, bemutatások módszere megfelelően szolgálta-e a feladatok megértését?
* Megfelelően alkalmazta-e a tanító a különböző korrektúrákat?
* Az óra végi értékelés folyamatában milyen mértékben nyilvánult meg a tanulói aktivitás?
* Hogyan biztosította a tanító az esztétikai élményt?

**Technika, életvitel és gyakorlat**

* Érvényesült-e az órán a problémamegoldó jelleg?
* A modell tervezése során megfelelő hangsúlyt kapott-e a funkció, anyag és méret, valamint az esztétikai minőség összefüggése?
* Elegendő figyelmet fordított-e a tanító a kulturált munkavégzésre, a baleset-megelőzésre?
* Hogyan fejlesztette a tanulók problémamegoldó gondolkodását, kreativitását, döntőképességét?
* Megvalósult-e a tanítási órán a gazdaságosság, tudatosultak-e a gazdálkodással kapcsolatos elemi összefüggések?
* Fejlesztették-e a feladatok a tanulók izom-ideg koordinációját és hogyan?
* Megvalósult-e a tanítási órán a környezettudatos szemlélet alakítása?
* A tevékenységek megfelelő szintű ismeretekhez juttatták-e a tanulókat?
* Hogyan alakította/gyakoroltatta a tanító az eszközök balesetmentes használatához szükséges munkaszokásokat?
* A feladatok motiválóak, gyermekközeliek voltak-e, érvényesül-e a funkcionalitás?
* tervezett feladatai fejlesztették-e a tanulók térszemléletét?
* Kaptak-e lehetőséget a tanulók saját munkájuk értékelésére, a hibák felismerésére?
* Hozzájárult-e a tanítási óra a tanulók önellátásra való felkészítéséhez, a háztartás feladatainak megismeréséhez?
* Megfelelő feladatokat tervezett-e a tanító a személyes higiénés szokások alakítására, a ruházat és a lakókörnyezet tisztántartását szolgáló jártasságok fejlesztésére?

**Informatika**

* Hogyan tudják majd a gyerekek felhasználni az órán megtanult informatikai ismereteket a későbbiekben, napi tevékenységeik során?
* Mely, az órán bemutatott mozzanatokat, algoritmusokat, tudáselemeket használhatnak fel a tanulók más szoftverek alkalmazásánál a későbbiekben?
* Hogyan mutatta be a tanító az informatika emberi célokat szolgáló, a mindennapi életet megkönnyítő szerepét az adott tananyagban?
* Miként vette figyelembe a tanító a gyerekek eltérő informatikai előismereteiből adódó különbségeket?
* Milyen segítséget kaptak azok a tanulók az óra folyamán, akik az osztály átlagos szintjénél alacsonyabb szintű alkalmazói készségekkel rendelkeztek?
* Milyen lehetőségei voltak a tanulóknak arra, hogy az elkészített informatikai produktumot egyedivé tegyék, egyéni ötleteiket is megvalósíthassák?
* Összhangban voltak-e a tanulók munkájának értékelésekor alkalmazott szempontok az óra céljaival?
* A tanító által bemutatott informatikai műveletek, alkalmazások, illetve azok részletei minden (eltérő alkalmazói szinten lévő) tanuló számára elegendőek voltak-e a későbbi önálló megvalósításhoz?
* Milyen volt az adott órán a tanuló-számítógép, tanuló-pedagógus illetve a tanuló-tanuló interakciók aránya? Megfelelőnek ítélte ezt az arányt?
* Megfelelt-e a tanító által használt prezentáció a tartalmi és formai követelményeknek? Megfelelő mintául szolgált- egy későbbi, tanulók által készítendő prezentációhoz?
* Megfelelően használta-e a tanító az informatikai szakkifejezéseket?
* Volt az órának olyan részlete, mozzanata, mely jó például szolgált az informatika más tantárgyak tanulásában betöltött szerepének bemutatására?
* Hogyan élt a tanító a tanulók számítógéppel végzet egyéni munkája során a segítő-formáló értékelés lehetőségével?
* Elegendő idő állt–e mindegyik tanuló rendelkezésére ahhoz, hogy megvalósíthassa a kitűzött informatikai feladatot?

**Tanórán kívüli tanulás/napközis foglalkozás**

* Milyen feladatai voltak a pedagógusnak a megfigyelt napközis foglalkozáson? Mennyire veszi figyelembe a napközi szervezeti rendje a korosztályi sajátosságokat, és miben nyilvánul ez meg? (Pl. hogy alakult a játék, tanulás, pihenés aránya a látott foglalkozáson?)
* Milyen jó szokások voltak megfigyelhetők a napköziben?
* Milyen szabadidős foglalkozást biztosított a pedagógus a tanulók számára?
* Milyen célja és nevelő hatása volt a megfigyelt szabadidős foglalkozásnak?
* Hogyan teremtette meg a napközis pedagógus az önálló tanulás feltételeit?
* Milyen esetben és milyen módokon nyújtott segítséget az önálló tanuláshoz?
* Milyen módon történt az önálló tanulás ellenőrzése és értékelése?